Μπολερό (ταινία, 1984)

Το Μπολερό είναι ένα αμερικανικό ρομαντικό δράμα του 1984 σε σενάριο και σκηνοθεσία του Τζον Ντέρεκ και πρωταγωνίστρια την Μπο Ντέρεκ. Η ταινία έχει κεντρικό θέμα τη σεξουαλική αφύπνιση της πρωταγωνίστριας και το ταξίδι της σε όλο τον κόσμο για να βρε τον ιδανικό πρώτο εραστή που θα της πάρει την παρθενιά.

Η ταινία ήταν εισπρακτική αποτυχία και πήρε κακές κριτικές και υποψηφιότητες για εννέα Χρυσά Βατόμουρα στην 5η τελετή απονομής των βραβείων «κερδίζοντας» έξι, μεταξύ των οποίων και αυτό της Χειρότερης Ταινίας. Έλαβε επίσης βραβείο CVF "Χειρότερης ταινίας" (Golan-Globus), "Χειρότερου Α' γυναικείου ρόλου" (Μπο Ντέρεκ), "Χειρότερου Α' ανδρικού ρόλου" (Τζορτζ Κένεντι), "Χειρότερου Β' ανδρικού ρόλου" (Αντρέα Οκιπίντι), "Χειρότερης Σκηνοθεσίας" (Τζον Ντέρεκ), "Χειρότερου Σεναρίου" (Τζον Ντέρεκ)" και "Χειρότερης Μουσικής" (Πίτερ και Έλμερ Μπερνστάιν).

 Πλοκή 
Τη δεκαετία του 1920, η Έιρι Μαγκίλβαρι (Μακ) είναι μια 23χρονη Αμερικανίδα παρθένα που αποφοίτησε από ένα ιδιωτικό βρετανικό κολέγιο. Ως ορφανή κληρονόμος μιας τεράστιας περιουσίας, η Έιρι είναι αποφασισμένη να βρει τον κατάλληλο άντρα για την πρώτη της σεξουαλική επαφή όπου κι αν βρίσκεται αυτός. Παίρνει μαζί την καλύτερή της φίλη Καταλίνα και τον οικογενειακό σοφέρ Κότον.

Η Έιρι πηγαίνει αρχικά στο Μαρόκο όπου γνωρίζει έναν Άραβα σεΐχη που προσφέρεται να της πάρει την παρθενιά. Την πηγαίνει με το ιδιωτικό του αεροπλάνο σε μια όαση στην έρημο, αλλά κατά τη διάρκεια των προκαταρκτικών, ενώ τρίβει το γυμνό της σώμα με μέλι, τον παίρνει ο ύπνος σχεδόν αμέσως. Αφήνοντας τον σεΐχη, η Έιρι πηγαίνει στην Ισπανία, όπου γνωρίζει τον ταυρομάχο Αγχέλ και προσπαθεί να τον αποπλανήσει. Εκεί γνωρίζει και την Παλόμα, μια ντόπια 14χρονη τσιγγάνα την οποία, μαζί με την Καταλίνα, παίρνουν υπό την προστασία της. Στο μετξαύ, η Καταλίνα γνωρίζει τον δικηγόρο της Έιρι, Ρόμπερτ Στιούαρτ, έναν Σκωτσέζο που φοράει κιλτ, τον οποίο η Καταλίνα επιλέγει ως εραστή.

Μετά από αρκετές μέρες που μερνούν με ερωτοτροπίες και φλερτ, ένα πρωί ο Αγχέλ κάνει έρωτα με την Έιρι και καταφέρνει να μείνει ξύπνιος. Δυστυχώς, μόλις η Έιρι κατάφερε να χάσει την παρθενιά της, ο Αγχέλ τραυματίζεται στην ταυρομαχία την επόμενη μέρα.

Ο τραυματισμός αφήνει τον Αγχέλ σεξουαλικά ανίκανο, και έτσι η Έιρι αφιερώνεται στη φροντίδα του. Στην πορεία, αρχίζει να ασχολείται με τις ταυρομαχίες θέλοντας να κάνει τον απελπισμένο εραστή της να νιώσει καλύτερα. Στο μεταξύ, ο Άραβας σεΐχης πηγαίνει στην Ισπανία για να απαγάγει την Έιρι, αλλά εκείνη καταφέρνει να τον πείσει ότι έχει ήδη χάσει την παρθενιά της, οπότε την αφήνει να φύγει.

Τελικά, η Έιρι καταφέρνει να βοηθήσει τον Αγχέλ να αναρρώσει πλήρως, κάτι που οδηγεί σε μια κορυφαία ερωτικής σκηνή μεταξύ τους. Η Έιρι και ο Αγχέλ παντρεύονται σε μια τοπική εκκλησία.

 Διανομή 

 Μπο Ντέρεκ ως Έιρι "Mac" Μαγκίλβαρι (Μακ)
 Τζορτζ Κένεντι ως Κότον
 Αντρέα Οκιπίντι ως Αγχέλ Σακριστάν
 Άννα Όμπρεγκον ως Καταλίνα
 Ολίβια Ντάμπο ως Παλόμα
 Γκρεγκ Μπένσεν ως σεΐχης

 Παραγωγή και κυκλοφορία 
Ο εκτελεστικός παραγωγός και ο επικεφαλής της Cannon Films, Μεναχέμ Γκολάν, προέτρεψε τους Ντέρεκ να κάνουν τις σεξουαλικές σκηνές πιο έντονες, παρά τις αντιρρήσεις του ζευγαριού ότι οι σκηνές ήταν αρκετά δυνατές. Η ταινία επρόκειτο να διανεμηθεί από την MGM και η Μπο Ντέρεκ έδειξε την ταινία στον τότε διευθύνοντα σύμβουλο της MGM Φρανκ Γιάμπλανς, ελπίζοντας ότι θα παρέμβει για το ερωτικό περιεχόμενο. Ο Γιάμπλανς είχε κακή γνώμη για την ταινία, όπως και για όλες τις άλλες ταινίες που παρέδιδε η Cannon στην MGM.Hartley, Mark (2014). 

Όταν οι παραγωγοί αρνήθηκαν να κόψουν την ταινία για να αποφύγουν τον χαρακτηρισμό της ως "ακατάλληλη", η MGM εγκατέλειψε τη διανομή και η Cannon κυκλοφόρησε οι ίδια το Μπολερό.Haller, Scot (September 3, 1984).  Η ποιότητα του Μπολερό και των άλλων ταινιών Cannon/MGM οδήγησε στη Γιάμπλανς να χρησιμοποιήσει μια ρήτρα παραβίασης της σύμβασης για να τερματίσει τη συμφωνία διανομής με την Cannon τον Νοέμβριο του 1984.Hartley, Mark (2014).  Το Μπολερό κυκλοφόρησε τελικά χωρίς χαρακτηρισμό "ακατάλληλη", με αποποίηση ευθύνης ότι κανένα παιδί κάτω των 17 δεν θα επιτρεπόταν να δει την ταινία. Παρ' όλα αυτά, πολλές αλυσίδες κινηματογράφων που συνήθως αρνούνταν να προβάλουν "ακατάλληλες" ταινίες έκαναν το ίδιο για το Μπολερό.

Η ταινία έχει κυκλοφορήσει επίσημα σε DVD χωρίς περικοπές.

Η Ολίβια Ντάμπο, η οποία εμφανίζεται σε μια γυμνή σκηνή, ήταν 14 ετών κατά τη διάρκεια των γυρισμάτων. "Ωρίμασα σωματικά στα 13. Όταν γύρισα το Μπολερό με την Μπο και τον Τζον Ντέρεκ, ο Τζον νόμιζε ότι είχα κάνει πλαστική. Αλλά ξέρω ότι δείχνω νέα και αθώα, κάτι που με βοηθάει να παίρνω ρόλους", είπε.

 Απήχηση 

 Εισπράξεις 
Η ταινία έβγαλε περίπου 8,9 εκατομμύρια δολάρια από πωλήσεις εισιτηρίων στην Αμερική έναντι προϋπολογισμού 7 εκατομμυρίων δολαρίων.

 Κριτικές 
Ο ιστότοπος συγκέντρωσης κριτικών Rotten Tomatoes αναφέρει βαθμολογία έγκρισης 0% με βάση 23 κριτικές και μέση βαθμολογία 1,43/10, αναφέροντας: "Το Μπολερό συνδυάζει μια γελοία ιστορία και ένα ετνελώς αταίριαστο καστ προσπαθώντας απεγνωσμένα να πετύχει, αλλά το μόνο που καταφέρνει είναι να προκαλεί πλήξη". Το Metacritic αναφέρει βαθμολογία 13/100 με βάση εννέα κριτικούς. Το κοινό που συμμετείχε σε δημοσκόπηση του CinemaScore έδωσε στο Μπολερό τον σπάνιο βαθμό "F" σε κλίμακα Α+ έως F, κάνοντάς το την πρώτη από τις 22 ταινίες που είναι γνωστό ότι έλαβαν αυτόν τον βαθμό και τη μοναδική μέχρι σήμερα που έλαβε 0% στο Rotten Tomatoes και F στο CinemaScore.

Ο Ρότζερ Ίμπερτ έβαλε στην ταινία ½ στα τέσσερα αστέρια, γράφοντας: "Το πραγματικό μέλλον του Μπολερό είναι στις ενοικιάσεις κασετών στο σπίτι, όπου οι λειτουργίες γρήγορης προώθησης και άμεσης επανάληψης θα κάνουν τη δουλειά μοντάζ που τόσο απεγνωσμένα χρειάζεται η ταινία". Ο Ντέιβιντ Ρόμπινσον της εφημερίδας Times είπε ότι η ιστορία ήταν "αυθεντικό υλικό ήπιας πορνογραφίας".

 Διακρίσεις 
Η ταινία Μπολερό ήταν υποψήφια για εννέα Χρυσά Βατόμουρα και κέρδισε έξι, μεταξύ των οποίων Χειρότερης Ταινίας, Χειρότερης Γυναικείας Ερμηνείας, Χειρότερης Σκηνοθεσίας και Χειρότερου Σεναρίου. Το 1990, η ταινία ήταν υποψήφια για βραβείο Razzie "Χειρότερης ταινίας της δεκαετίας", αλλά έχασε από το Αποκαλύψεις για μια γυναίκα (Mommie Dearest). Επίσης το 1984, η ταινία ήταν υποψήφια για βραβείο Stinkers Bad Movie Awards Χειρότερης Ταινίας.

 Οικιακά μέσα 
Το 1985, η USA Home Video κυκλοφόρησε το Μπολερό τόσο σε κατάλληλη όσο και σε ακατάλληλη έκδοση στην αγορά ενοικίασης βίντεο. Το 2005, η MGM Home Entertainment κυκλοφόρησε το Μπολερό σε DVD, αφού τα δικαιώματα για την πλειονότητα των παραγωγών της Cannon Film επανήλθαν στην MGM.

 Παραπομπές 

 Εξωτερικοί σύνδεσμοι 




Κατηγορία:Ταινίες γυρισμένες στην Ισπανία
Κατηγορία:Ταινίες γυρισμένες στο Μαρόκο
Κατηγορία:Ταινίες γυρισμένες στην Αγγλία
Κατηγορία:Αμερικανικές αισθηματικές δραματικές ταινίες
Κατηγορία:Αμερικανικές ανεξάρτητες ταινίες
Κατηγορία:Ταινίες του 1984